**Émile Roger Rousseau**, nado en París o 2 de agosto de 1927 e finado na mesma cidade o 21 de xaneiro de 2010, foi un medallista e deseñador de moedas francés, o vixésimo quinto en ocupar o posto de gravador xeral de moedas de Francia.

Traxectoria
-----------

### Primeiros anos e formación

Emile Rousseau, o menor de tres irmáns, amosou desde neno os seus dotes para o debuxo e a creación artística, que os seus pais incentivaron ao favorecer a súa formación en debuxo a partir dos seus 11 anos.

Con 14 anos, en 1941, aprobou o acceso á *École Boulle*, onde se iniciou no gravado na sección de aceiro. En 1945 ingresou na Escola Nacional Superior de Belas Artes de París e incorporouse ao obradoiro de gravado de Henri Dropsy.

### Antes da *Monnaie de Paris*

En 1954 acadou o segundo posto no Premio de Roma e pasou seis meses na Casa de Velázquez de Madrid, onde se distinguiu con senllas obras en ferro fundido, unha sobre El Greco e a outra sobre a Semana Santa de Sevilla.

En 1957 logrou o primeiro lugar no Premio de Roma de gravado de coa medalla *La Renaissance d'Eve*. Grazas á consecución do Premio de Roma, Rousseau puido acceder a unha estadía formativa de tres anos en Villa Medici, Roma, que aproveitou tamén para viaxar por toda Italia e por Grecia.

En 1962, instalou o seu estudio en París, onde traballou como artista independente, que trasladou a unha zona máis céntrica en 1968. En 1963 expuxo 14 obras na *Galerie Dauphine* e en 1964 participou na exposición dedicada á medalla de España no Museo da *Monnaie de Paris*.

### Gravador Xeral de Moedas de Francia

O 1 de abril de 1974, Rousseau foi nomeado Gravador Xeral de Moedas de Francia por Valery Giscard D'Estaing, que daquela era Ministro de Economía e Facenda, e adoptou o característico deseño dun golfiño como marca privada de gravador. Durante o exercicio do seu cargo na *Monnaie de Paris* creou diversas moedas francesas, entre elas a dun franco De Gaulle, a de 10 francos Gambetta, a de 2 francos Jean Moulin, e tamén unha moeda de 100 francos para o Principado de Mónaco, a nome de Rainiero III. Tamén foi o autor de medallas, algunhas delas dedicadas a personalidades como Marguerite Yourcenar, o xeneral De Gaulle ou Jean Moulin, e gravou tamén as espadas de académicos para o Instituto de Francia.

100 francos de Mónaco a nome de Rainiero III (1989).
O seu cargo implicaba tamén a dirección do obradoiro de gravado da *Monnaie de Paris*, e durante esas dúas décadas acompañou a máis de trinta gravadores de medallas a acadaren os seus logros artísticos.

Coa súa xubilación en 1994 cesou a súa vinculación coa *Monnaie de Paris* e foi sucedido por Pierre Rodier no cargo de Gravador Xeral de Moedas.

### Derradeira etapa

Xa xubilado, pasou en París durante os meses de inverno, onde mantivo unha intensa vida social e cultural, e os veráns nunha casa con xardín que adquiriu na Borgoña, onde seguiu a desenvolver a súa creación artística.

Émile Rousseau recibiu varias distincións, entre elas a de Cabaleiro da Lexión de Honra en 1986, a de Oficial do Mérito Nacional en 1992 e a de Cabaleiro das Artes e das Letras.

Rousseau faleceu en París o 21 de xaneiro de 2010.

Escolma de traballos
--------------------

* Vœux d'espérance (1974)Medalla de bronce ouro.*Vœux d'espérance* (1974)  
Medalla de bronce ouro.
* 10 francos Gambetta (1982).10 francos Gambetta (1982).
* 5 francos Mendès France (1992).5 francos Mendès France (1992).
* 20 francos Jean Moulin (1993).>20 francos Jean Moulin (1993).>
* 1 franco De Gaulle (1988).1 franco De Gaulle (1988).

Notas
-----

1. 1 2 3 4 5 6 7 8 9 10 11 12  "Biographie: Émile Rousseau". *Emile-rousseau.fr*
2. 1 2 3 4 5 6  "Portrait: Emile Rousseau". Páxina 35.
3. 1 2 3 4 5 6 7  Darnis, J-M. (2010).
4. ↑  "Écoles et travaux". *Emile-rousseau.fr*
5. ↑  "Listes des anciens élèves et promotions de l’école Boulle depuis sa création en 1886". *Nicolas-salagnac.com*
6. ↑  "Portrait: Emile Rousseau". Páxinas 35, 37.
7. ↑  "Grd prix de Rome". *Emile-rousseau.fr*
8. ↑  "Les monnaies". *Emile-rousseau.fr*
9. ↑  "Les médailles". *Emile-rousseau.fr*
10. ↑  "Graveur général à la Monnaie de Paris". *Emile-rousseau.fr*
11. ↑  "100 francs Rainier III 40ème anniversaire de règne". *Numista.com*
12. 1 2 3  "Portrait: Emile Rousseau". Páxina 36.
13. ↑  "Prix monétaires et distinctions". *Emile-rousseau.fr*
14. ↑  "10 francs Gambetta". *Fr.numista.com*
15. ↑  "5 francs Mendès France". *Fr.numista.com*
16. ↑  "2 francs Jean Moulin". *Fr.numista.com*
17. ↑  "1 franc De Gaulle Nickel". *Fr.numista.com*

Véxase tamén
------------

### Bibliografía

* Darnis, J-M. (2010). "In memoriam Émile Rousseau". En *Bulletin numismatique.* Nº 76. Abril. Páxina 6.
* "Portrait: Emile Rousseau". En *10e Salon Numismatique Toulouse-Aucamville*. Marzo de 2022. Páxinas 35-44.

### Outros artigos

* Gravador xeral de moedas de Francia
* *Monnaie de Paris*

|  |  |  |
| --- | --- | --- |
| Predecesor:**Raymond Joly** | **FranciaGravador xeral de moedas de Francia**1974 - 1794 | Sucesor:**Pierre Rodier** |

* Portal:Francia

|  |  |
| --- | --- |
| Control de autoridades | 
* Wd: Q3588731
* SUDOC: 260865869

 |